**VŠEOBECNE ZÁVÄZNÉ NARIADENIE OBCE TURČEK**

**ČÍSLO 4/2012**

**ZO DŇA 13. 12. 2012**

**O MIESTNEJ DANI ZA UŽÍVANIE VEREJNÉHO PRIESTRANSTVA**

Obec Turček, Obecné zastupiteľstvo v Turčeku v zmysle § 4 ods. 3 písm. c) , § 6 a § 11 ods. 4 písm. d), e) a g) zákona č. 369/1990 Zb. o obecnom zriadení v znení neskorších zmien a doplnkov a v súlade s § 36 a súvisiacich ustanovení zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších zmien a doplnkov

sa uznieslo na vydaní tohto

všeobecne záväzného nariadenia Obce Turček

**§ 1**

**Úvodné ustanovenie**

Základné náležitosti o miestnej dani za užívanie verejného priestranstva sú ustanovené v § 30 až 36 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších zmien a doplnkov.

**§ 2**

**Základné ustanovenie**

Obec Turček ako správca dane (ďalej len „správca dane“) týmto VZN zavádza s účinnosťou od 1. 1. 2013 miestnu daň za užívanie verejného priestranstva.

**§ 3**

**Predmet úpravy VZN**

Predmetom tohto všeobecne záväzného nariadenia je určenie náležitosti miestnej dane za užívanie verejného priestranstva podľa splnomocňovacieho ustanovenia § 36 zákona č. 582/2004 Z. z. správcom dane.

**§ 4**

**Vymedzenie predmetu dane**

1. Predmetom dane za užívanie verejného priestranstva je osobitné užívanie verejného priestranstva.
2. Verejným priestranstvom na účely tohto VZN sú verejnosti prístupné pozemky vo vlastníctve obce,
3. Osobitným spôsobom užívania verejného priestranstva sa rozumie:
4. umiestnenie zariadenia slúžiaceho na poskytovanie služieb
5. umiestnenie stavebného zariadenia, predajného zariadenia, zariadenia cirkusu, zariadenia lunaparku a iných atrakcií, umiestnenie skládky a podobne.

**§ 5**

**Sadzby dane**

1. Správca dane stanovuje nasledovnú sadzbu dane za užívanie verejného priestranstva za každý aj začatý m2 osobitne užívaného verejného priestranstva a každý aj začatý deň nasledovne:
2. **2,00 EUR** pre účely ambulantného predaja, za umiestnenie zariadenia slúžiaceho na poskytovanie služieb, umiestnenie stavebného zariadenia
3. **4,00 EUR** za umiestnenie cirkusu, lunaparku a iných atrakcií
4. **0,05 EUR** v ostatných prípadoch
5. **8,00 EUR** za parkovanie nákladného motorového vozidla
6. **0,0220 EUR** za trvalé parkovanie osobného motorového vozidla – obec ako správca dane určí osobitosti trvalého parkovania v rozhodnutí

**§ 6**

**Náležitosti oznamovacej povinnosti**

1. Daňovník je povinný oznámiť svoj zámer osobitného užívania verejného priestranstva správcovi dane najneskôr v deň vzniku daňovej povinnosti.
2. V oznámení daňovník uvedie:
	1. fyzická osoba - meno, priezvisko, titul, dátum narodenia, adresu trvalého pobytu
	2. právnická osoba - názov alebo obchodné meno, sídlo a identifikačné číslo
	3. údaje rozhodujúce na určenie dane - účel, miesto, obdobie a veľkosť záberu užívania verejného priestranstva.

**§ 7**

**Oslobodenie od dane**

Od dane za užívanie verejného priestranstva sú oslobodené fyzické a právnické osoby, ktoré užívajú verejné priestranstvo na:

1. akcie, z ktorých je výťažok v celom rozsahu určený na charitatívne alebo verejno-prospešné účely
2. kultúrne, športové, cirkevné, environmentálne akcie usporiadané bez vyberania vstupného
3. predaj ľudovo-umeleckých predmetov na kultúrnych podujatiach a príležitostných trhoch
4. akcie, na ktorých sa finančne alebo organizačne podieľa obec
5. účely umiestnenia predajného zariadenia a zariadenia určeného na poskytovanie služieb, ak sa na ich umiestnenie vydalo stavebné a kolaudačné rozhodnutie
6. umiestnenie stavebného lešenia, stavebného materiálu a stavebných zariadení za účelom opravy, rekonštrukcie a zateplenia bytových domov na území obce

**§ 8**

**Zníženie dane**

Správca dane môže znížiť sadzbu dane o 50 % za užívanie verejného priestranstva obce za účelom uskutočnenia akcií a podujatí s predpokladom priaznivého dopadu na zvýšenie návštevnosti obce. O zníženie dane požiada daňovník najneskôr 10 dní pred dňom začatia osobitného užívania verejného priestranstva.

**§ 9**

**Zrušovacie ustanovenie**

Týmto VZN sa zrušuje Všeobecne záväzné nariadenie Obce Turček č. 4/2011 zo dňa 13. 12. 2011 O ostatných daniach na území obce Turček.

**§ 10**

**Záverečné ustanovenie**

Obecné zastupiteľstvo v Turčeku sa uznieslo na vydaní tohto VZN na svojom zasadnutí dňa 13. 12. 2012 uznesením č. 99/2012 písm. d) a toto VZN nadobúda účinnosť dňom 1. 1. 2013.

 Oľga Wagnerová

 starostka obce